༄༅༔ ༔རིག་འཛིན་གདུང་སྒྲུབ་ཀྱི་འཛབ་དགོངས་བཞུགས་སོ༔ ༔

༄༅༔ ༔བླ་མ་རིག་འཛིན་གདུང་སྒྲུབ་ཀྱི༔ ནང་སྒྲུབ་འཛབ་ཀྱི་དགོངས་པ་ནི༔ ཕྱི་ནང་གསང་བ་གསུམ་ལས་ནི༔ ཕྱི་ལྟར་གསོལ་འདེབས་ཚུལ་བཟླས་
ཤིང་༔ ཨོ་རྒྱན་ལ་སོགས་རིག་འཛིན་ལ༔ འགྲོ་བ་སེམས་ཅན་མ་ལུས་པས༔ གུས་པས་གསོལ་འདེབས་ཚུལ་དུ་ནི༔ ཨོཾ་ཨཱཿཧཱུྃ་མཧཱ་གུ་རུ་སརྦ་སིདྡྷི་ཧཱུྃ༔ སྒོ་གསུམ་མ་
ཡེངས་བཟླས་པ་ཡིས༔ ཀུན་བཟང་ཡབ་ཡུམ་རྡོ་རྗེ་འཆང་༔ རིགས་ལྔ་དགའ་རབ་རྡོ་རྗེ་དང་༔ རིགས་གསུམ་མགོན་པོ་རྣམས་ཀྱིས་ནི༔ སྐུ་གསུང་ཐུགས་ཀྱི་དཀྱིལ་
འཁོར་ནས༔ འོད་ཟེར་དཀར་དམར་མཐིང་ཁ་འཕྲོས༔ བདག་སོགས་སྤྱི་བོ་མགྲིན་པ་དང་༔ སྙིང་ཁར་ཐིམ་པས་སྐུ་གསུང་ཐུགས༔ བྱིན་རླབས་ཞུགས་པས་ལུས་ངག་

༄༅༔ ༔ཡིད༔ སྡིག་སྒྲིབ་ཉམས་ཆག་མ་ལུས་དག༔ མཆོག་ཐུན་དངོས་གྲུབ་ཐོབ་བསམ་ལ༔ བཟླས་པ་དག་ལ་བརྩོན་པར་བྱ༔ ཕྱི་ཡི་འཛབ་ཀྱི་
དགོངས་པའོ༔ ༔ ནང་སྒྲུབ་འཕྲོ་འདུའི་བཟླས་པ་ནི༔ ཨོ་རྒྱན་རིག་འཛིན་ལྷ་ཚོགས་ཀྱི༔ སྤྱི་བོ་མགྲིན་པ་སྙིང་ཁ་རུ༔ ཟླ་བ་པདྨ་ཉི་མའི་སྟེང་༔ སྐུ་གསུང་ཐུགས་ཀྱི་
ཡིག་འབྲུ་ལས༔ འོད་ཟེར་དཀར་དམར་མཐིང་ཁ་འཕྲོས༔ འགྲོ་དྲུག་སེམས་ཅན་ཀུན་ལ་ཕོག༔ སྒྲིབ་གཉིས་མ་ལུས་ཀུན་དག་ནས༔ ཐམས་ཅད་བླ་མའི་སྐུ་རུ་གྱུར༔
ཚུར་འདུས་བླ་མ་ཡི་དམ་ལྷ༔ སངས་རྒྱས་བྱང་ཆུབ་སེམས་དཔའ་ཡི༔ སྐུ་གསུང་ཐུགས་ཀྱི་བྱིན་རླབས་བསྡུས༔ ལུས་ངག་ཡིད་ལ་ཐིམ་པ་ཡིས༔ སྡིག་སྒྲིབ་དག་པར་

བསམ་ནས་ནི༔ ཨོཾ་ཨཱཿཧཱུྃ་བཛྲ་གུ་རུ་པདྨ་སིདྡྷི་ཧཱུྃ༔ འཕྲོ་འདུ་མ་ཡེངས་བཟླས་པ་བྱ༔ ནང་སྒྲུབ་འཛབ་ཀྱི་དགོངས་པའོ༔ ས་མ་ཡ༔ རྒྱ་རྒྱ་རྒྱ༔ ༔གསང་བ་བདེ་ཆེན་བཟླས་པ་ནི༔ འཁོར་གྱི་རིག་འཛིན་
ཐམས་ཅད་ཀུན༔ ཨོ་རྒྱན་སྐུ་ལ་བསྡུས་ནས་ནི༔ སྐད་ཅིག་ངང་ལ་གནས་འགྱུར་ཚུལ༔ རང་ཉིད་རྡོ་རྗེ་ཐོད་ཕྲེང་རྩལ༔ མཐིང་ཁ་ཞལ་གཅིག་ཕྱག་གཉིས་པ༔ གཡས་གཡོན་རྡོར་དྲིལ་ཐུགས་ཀར་འཛིན༔
ཞབས་གཉིས་རྡོ་རྗེ་སྐྱིལ་ཀྲུང་མཛད༔ རིན་ཆེན་རུས་པའི་རྒྱན་གྱིས་སྤྲས༔ ཡེ་ཤེས་མཚོ་རྒྱལ་སྐུ་མདོག་དམར༔ གཡས་པ་ཡབ་ཀྱི་མགུལ་ནས་འཁྱུད༔ གཡོན་པ་བདུད་རྩི་ཡབ་ལ་སྟོབ༔ ཕྱག་རྒྱ་ལྔ་ཡིས་
སྐུ་ལ་བརྒྱན༔ འཁྲིལ་སྦྱོར་བདེ་བའི་ཉམས་དང་ལྡན༔ ཡབ་ཀྱི་ཐུགས་ཀར་ཉི་ཟླའི་སྟེང་༔ དབུས་སུ་ཧཱུྃ་ཡིག་དམར་པོ་ལ༔ མཐའ་མ་གསང་བའི་སྔགས་ཀྱིས་བསྐོར༔ ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་
རྩལ༔ བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ་ཨཿ བདེ་སྟོང་ངང་ལ་བཟླས་པ་ཡི༔ ཧཱུྃ་ལས་འོད་ཟེར་དམར་པོ་འཕྲོས༔ འཁོར་ལོ་བརྒྱུད་ནས་ར་ས་གཡས༔ ཐོན་ནས་ཡུམ་གྱི་གཡོན་དུ་ཞུགས༔ མཁའ་གསང་
པདྨར་འོད་འཕྲོས་ནས༔ ཡབ་ཀྱི་གསང་གནས་བརྒྱུད་ནས་ནི༔ ཐུགས་ཁའི་ཧཱུྃ་ལ་ཐིམ་པ་ཡིས༔ བདེ་སྟོང་ངང་ལས་མ་གཡོས་པར༔ བཟླས་པ་བྱ་ཞིང་སྐབས་སུ་ནི༔ འབུད་པ་རླུང་གིས་ཡུམ་ལ་སྤྲོས༔

༄༅༔ ༔རྔུབ་དུས་ཡབ་ཀྱི་གསང་གནས་བསྡུས༔ འཛིན་དུས་སྙིང་ཁར་ཐིམ་པར་བསམ༔ དེ་ལྟར་རླུང་རིག་གཉིས་མེད་དུ༔ སྟེང་རླུང་མནན་ལ་འོག་རླུང་བསྡམས༔ བུམ་ཅན་རླུང་ལ་
རབ་ཏུ་འབད༔ སྒྲུབ་གྲོགས་མཚན་ལྡན་ཕྱག་རྒྱ་བཅས༔ དེ་ལྟར་ཉམས་སུ་སུས་བླངས་པ༔ ཚེ་འདི་ཉིད་ལ་མཆོག་ཐོབ་བོ༔ གསང་བ་བདེ་ཆེན་དགོངས་པའོ༔ ཕྱི་ནང་གསང་བའི་འཛབ་དགོངས་འདི༔
ཆོས་རྒྱལ་མཚོ་རྒྱལ་གཉིས་ལ་གདམས༔ མ་འོངས་དོན་དུ་གཏེར་དུ་སྦས༔ ལས་ཅན་གཅིག་དང་འཕྲད་པར་ཤོག༔ ས་མ་ཡ༔ རྒྱ་རྒྱ་རྒྱ༔ ༔སྙིང་མཛོད་སྨུག་པོ་ནས་རིག་འཛིན་རྒོད་ཀྱི་ལྡེམ་འཕྲུ་ཅན་གྱིས་བཏོན་པའོ༔ ༔